REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/443-21

4.novembar 2021. godine

B e o g r a d

Z A P I S N I K

24.SEDNICE ODBORA ZA PRAVOSUĐE, DRŽAVNU UPRAVU

I LOKALNU SAMOUPRAVU, ODRŽANE 01. NOVEMBRA 2021. GODINE

Sednica je počela u 12,00 časova.

Sednicom je predsedavao Vladimir Đukanović, predsednik Odbora.

Sednici su prisustvovali članovi Odbora: Velibor Milojčić, doc. dr Mihailo Jokić, Đorđe Komlenski, Dejan Kesar, Nenad Baroš, Jelena Žarić Kovačević, Dragan M. Marković i Toma Fila.

Sednici je prisustvovala i: Danijela Veljović, zamenik člana Sanje Jefić.

Sednici nisu prisustvovali članovi Odbora: Sanja Lakić, dr Aleksandar Martinović, Nebojša Pavlović, Đorđe Dabić,Biljana Pantić Pilja, Daniel Đivanović i Vladan Zagrađanin, niti njihovi zamenici.

Sednici su prisustvovali i: Maja Mačužić Puzić, državni sekretar u Ministarstvu državne uprave i lokalne samouprave i Milan Čuljković iz Ministarstva državne uprave i lokalne samouprave.

Predsednik Odbora je stavio na glasanje, a članovi i zamenici članova Odbora su **jednoglasno** utvrdili sledeći

D n e v n i r e d:

1. Razmatranje Predloga zakona o Zaštitniku građana, koji je podnela Vlada (broj 011-1759/21 od 08. oktobra 2021. godine), u pojedinostima.

**PRVA TAČKA-** Razmatranje Predloga zakona o Zaštitniku građana, koji je podnela Vlada (broj 011-1759/21 od 08. oktobra 2021. godine), u pojedinostima.

Predsednik Odbora je obavestio prisutne da je na Predlog zakona o Zaštitniku građana podneto **7 amandmana**, koje su podneli: Jelena Žarić Kovačević, zajedno Snežana Paunović i Đorđe Milićević i Đorđe Komlenski, kao i da je predlagač zakona dostavio mišljenje na podnete amandmane.

Istakao je da je uočena potreba da Odbor, na osnovu člana 157. stav 6. i člana 161.stav 1. Poslovnika Narodne skupštine, podnese amandman na član 48. Predloga zakona o Zaštitniku građana, koji glasi:

Član 48. Predloga zakona o Zaštitniku građana menja se i glasi:

„Zaštitnik građana i zamenici Zaštitnika građana koji su izabrani prema odredbama Zakona o Zaštitniku građana („Službeni glasnik RS“, br. 79/05 i 54/07) nastavljaju da vrše funkcije do isteka mandata na koje su izabrani, sa mogućnošću da budu ponovo izabrani na iste funkcije u skladu sa odredbama ovog zakona.“

O b r a z l o ž e nj e

Amandmanom se predlaže preciziranje pozicije aktuelnog Zaštitnika građana i njegovih zamenika u odnosu na mogućnost reizbora na iste funkcije, koju Predlog zakona ne dozvoljava. S obzirom na to da su aktuelni Zaštitnik građana i njegovi zamenici izabrani na mandate od pet godina, a da Predlog zakona predviđa produženje mandata na osam godina (bez mogućnosti ponovnog izbora na novih osam godina), zakonom treba izričito propisati da navedeni funkcioneri imaju pravo da budu predloženi, odnosno izabrani na iste funkcije, na mandate od osam godina. Ukoliko se ovakva mogućnost ne bi predvidela Zakonom došlo bi do diskriminacije, tako što bi samo aktuelnom Zaštitniku građana i njegovim zamenicima bilo onemogućeno da ispune osmogodišnji mandat. U prilog ovakvom rešenju ističe se i činjenica da važeći Zakon o zaštitniku građana predviđa mogućnost izbora Zaštitnika građana na još jedan mandat od pet godina, te bi se usvajanjem rešenja koje se predlaže ovim amandmanom ispunila i legitimna očekivanja aktuelnog Zaštitnika građana i njegovih zamenika, da će imati mogućnost izbora na još jedan mandat, koja su zasnovana na odredbama koje su važile u trenutku njihovog izbora.

**Maja Mačužić Puzić** je obavestila prisutne da je Vlada prihvatila amandman poslanice Jelene Žarić Kovačević na član 32. te on postaje sastavi deo Predloga zakona ukoliko Odbor usvoji navedeni Predlog.

Kako se više niko nije javio za reč predsednik Odbora je zaključio raspravu nakon čega se pristupilo glasanju.

Predsednik Odbora je stavio na glasanje predlog da Odbor podnese amandman na član 48. Predloga zakona o Zaštitniku građana u skladu sa članom 157. stav 6. i članom 161. stav 1. Poslovnika Narodne skupštine Republike Srbije, u navedenom tekstu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da Odbor **prihvati** amandman na član 32. koji je podnela narodni poslanik Jelena Žarić Kovačević**,** a koji je prihvatila i Vlada.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da Odbor **odbije** amandmane koje Vlada nije prihvatila, i to:

-na član 7. koji su zajedno podneli narodni poslanici Snežana Paunović i Đorđe Milićević;

-na član 8. koji su sa ispravkom, zajedno podneli narodni poslanici Snežana Paunović i Đorđe Milićević;

-na član 9. koji su zajedno podneli narodni poslanici Snežana Paunović i Đorđe Milićević;

-na član 10. koji su zajedno podneli narodni poslanici Snežana Paunović i Đorđe Milićević;

-na član 17. koji su zajedno podneli narodni poslanici Snežana Paunović i Đorđe Milićević;

-na član 48. koji je podneo narodni poslanik Đorđe Komlenski.

Članovi i zamenici članova Odbora **većinom glasova** nisu prihvatili navedene amandmane.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **većinom glasova** prihvatili navedeni predlog.

Sednica je završena u 12,10 časova.

SEKRETAR PREDSEDNIK

Sanja Pecelj Vladimir Đukanović